## Odluka Ustavnog suda Republike Hrvatske broj:U-IIIA-4988/2005 od 22. ožujka 2007.

### NN 38/2007 (13.4.2007.), Odluka Ustavnog suda Republike Hrvatske broj:U-IIIA-4988/2005 od 22. ožujka 2007.

# USTAVNI SUD REPUBLIKE HRVATSKE

**1314**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Željko Potočnjak, predsjednik Vijeća, te suci Ivan
Matija, Ivan Mrkonjić, Agata Račan, Smiljko Sokol i Nevenka Šernhorst, članovi
Vijeća, odlučujući o ustavnoj tužbi koju je podnio I. T. iz I., kojeg zastupa M.
B., odvjetnik iz P., na sjednici održanoj 22. ožujka 2007. godine, jednoglasno
je donio

## ODLUKU

I. Ustavna tužba se usvaja.
II. Općinski sud u Makarskoj dužan je donijeti odluku u pred­metu koji se vodi
pred tim sudom pod brojem: P-311/02 u najkraćem mogućem roku, ali ne duljem od
šest (6) mjeseci, računajući od prvog idućeg dana nakon objave ove odluke u
»Narodnim novinama«.
III. Na temelju članka 63. stavka 3. Ustavnog zakona o Ustav­nom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositelju ustavne tužbe, I. T. iz I., određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 2.000,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositelja
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositelj ustavne tužbe, na temelju članka 63. Ustavnog zakona o Ustavnom
sudu Republike Hrvatske (»Narodne novine«, broj 99/99., 29/99. i 49/02. –
pročišćeni tekst, u daljnjem tekstu: Ustavni zakon), podnio je 15. veljače 2005.
ustavnu tužbu, smatrajući da mu je nerazumno dugim trajanjem postupka pred
nadležnim redovnim sudom povrijeđeno ustavno pravo zajamčeno člankom 29. stavkom
1. Ustava Republike Hrvatske.

ČINJENICE VAŽNE ZA USTAVNOSUDSKI POSTUPAK

2. Parnični postupak (radni spor) pokrenut je 15. travnja 2002. pred Općinskim
sudom u Makarskoj tužbom podnositelja protiv Republike Hrvatske, C. z. s. s. iz
M., radi utvrđenja i isplate.
U postupku su poduzete sljedeće radnje, relevantne za meritorno odlučivanje o
pravima i obvezama podnositelja:
– na ročištu održanom 22. listopada 2002. sud je podnositelju naložio da uredi
tužbu na način da točno označi tuženika, kao i da precizira tužbeni zahtjev, što
je podnositelj i učinio podneskom od 14. studenoga 2002., označivši kao tuženika
C. z. s. s. iz M.;
– iduće ročište održano je 16. studenoga 2004. na kojem je podnositelj povukao
tužbu u odnosu na Republiku Hrvatsku, te je glavna rasprava odgođena radi
očitovanja tuženika na tužbu;
– podneskom od 26. studenoga 2004. tuženik je sudu podnio pismeni odgovor na
tužbu;
– na ročištu održanom 9. prosinca 2004. sud je rješenjem utvrdio povlačenje
tužbe u odnosu na Republiku Hrvatsku, te je glavna rasprava odgođena, budući da
podnositelj nije zaprimio odgovor na tužbu i priloge tuženika;
– podneskom od 20. prosinca 2004. podnositelj je izvijestio sud da je odgovor na
tužbu zaprimio 15. prosinca 2004., ali bez priloga, zbog čega je sudu predložio
da tuženika obveže na dostavu priloga te produženje roka radi očitovanja;
– dopisom od 30. kolovoza 2006. sud je pozvao tuženika da sudu dostavi priloge
dostavljene uz odgovor na tužbu od 26. studenoga 2004.;
– ročište je održano 22. veljače 2007., a iduće je zakazano za 8. svibnja 2007.,
na kojem je određeno provođenje dokaza saslušanjem svjedoka.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.
Također ukazuje se i na odredbu 434. Zakona o parničnom postupku (»Narodne
novine«, broj 53/91., 91/92., 112/99., 88/01. i 117/03.), kojom je propisano da
će sud u postupku u parnicama iz radnih odnosa uvijek obraćati osobitu pažnju na
potrebu hitnog rješavanja radnih sporova.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 15. travnja 2002. pred Općinskim sudom u
Makarskoj.
Ustavna tužba podnesena je 15. veljače 2005., a do tog dana sudski postupak nije
pravomoćno okončan, pa Ustavni sud utvrđuje da je do dana podnošenja ustavne
tužbe postupak u ovom predmetu trajao dvije (2) godine i deset (10) mjeseci.

4.2. POSTUPANJE NADLEŽNOG SUDA

U pravno relevantnom razdoblju postupak se vodio pred sudom prvog stupnja, koji
je, od radnji relevantnih za meritorno odlučivanje o pravima i obvezama
podnositelja, održao tri (3) ročišta, na kojima je, između ostalog, donio
rješenje kojim se utvrđuje da je tužba u odnosu na Republiku Hrvatsku povučena,
te je tuženika pozvao na dostavu dokumentacije (priloga uz odgovor na tužbu)
radi očitovanja podnositelja.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Ustavni sud ocjenjuje da je podnositelj, kao tužitelj u parnič­nom postupku,
djelomično doprinio duljini postupka i to svojom izrazitom pasivnošću i
nazainteresiranošću za tijek postupka u razdoblju od 14. studenoga 2002. do 16.
studenoga 2004. godine.

4.4. SLOŽENOST SUDSKOG PREDMETA

Ustavni sud utvrđuje da dosadašnji tijek postupka ne ukazuje da bi se u
konkretnom slučaju radilo o složenoj pravnoj stvari.

OCJENA USTAVNOG SUDA

5. Ustavni sud je utvrdio da se postupak – radni spor u ovoj pravnoj stvari, u
pravno relevantnom razdoblju, vodio pred sudom prvog stupnja u trajanju od skoro
tri (3) godine, a unutar kojeg je razdoblja sud održao svega tri (3) ročišta za
glavnu raspravu. Navedeno ne udovoljava zahtjevu suđenja u razumnom roku,
pogotovo imajući u vidu činjenicu da se u konkretnom slučaju radi o radnom sporu
kao hitnom postupku u kojem je sud, sukladno ranije citiranoj zakonskoj odredbi,
dužan obraćati osobitu pažnju na potrebu hitnog rješavanja radnih sporova.
Također, ističe se da je sud prvog stupnja bio potpuno neak­tivan u razdoblju od
14. studenoga 2002. do 16. studenoga 2004., s napomenom da se razdoblje
neaktivnosti suda nastavilo i nakon podnošenja ustavne tužbe (od 20. prosinca
2004. do 30. kolovoza 2006.).
Slijedom navedenog, a imajući u vidu duljinu i vrstu postupka, značaj koji ovaj
postupak ima za podnositelja, neaktivnost i izrazitu neučinkovitost Općinskog
suda u Makarskoj, Ustavni sud utvrđuje da je dugim trajanjem sudskog postupka, u
kojem nije donijeta pravomoćna odluka suda, podnositelju povrijeđeno ustavno
pravo da zakonom ustanovljeni neovisni i nepristrani sud u razumnom roku odluči
o njegovim pravima i obvezama, koje je zajamčeno člankom 29. stavkom 1. Ustava
Republike Hrvatske.
6. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, donesena je odluka kao pod točkama I. i II.
izreke ove odluke.
7. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava iz članka 29. stavka 1. Ustava
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj.
Doprinos podnositelja duljini postupka Sud je uzeo u obzir prilikom odmjeravanja
primjerene naknade zbog povrede prava podnositelja na suđenje u razumnom roku.
8. Odluka o objavi (točka V. izreke) temelji se na odredbi članka 29. Ustavnog
zakona.
9. Predsjednik Općinskog suda u Makarskoj dužan je dostaviti Ustavnom sudu
pisanu obavijest o datumima donošenja i otpreme odluke u roku od osam (8) dana
od dana njene otpreme, a najkasnije osam (8) dana od isteka roka određenog u
točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIA-4988/2005
Zagreb, 22. ožujka 2007.

USTAVNI SUD REPUBLIKE HRVATSKE
Predsjednik Vijeća
**dr. sc. Željko Potočnjak**, v. r.

Odluka, NN 38/2007-1314
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)